
				Anton er en helt særlig dreng. Han er usædvanligt dygtig til at drømme, og i drømmene og fantasien kan alting lade sig gøre. Anton drømmer faktisk, selvom han er vågen.

				Nogle gange synes de voksne, at han drømmer lidt for meget. Han bliver nemlig rigtig langsom til alt andet, når han drømmer. Det kan for eksempel tage evigheder at tage tøj på, når Anton er væk i sine drømme.

				Som nu for eksempel den dag, hvor Antons mor og far tog ham med til en rigtig æbleplantage. Det var det perfekte tidspunkt at plukke æbler, da efteråret lige var begyndt, og æblerne var både søde og saftige på denne tid af året.

				Æbleplantagen var stor, og der var æbletræer over det hele. Antons far sagde, at Anton skulle holde sig tæt på sin mor, så han ikke blev væk blandt de mange træer.

				Men Anton hørte ikke rigtig, hvad hans far sagde. Hans fantasi var nemlig meget mere spændende end hans fars snakken. Anton stoppede op. Han kunne høre noget mærkeligt. Det var en stemme, der kom fra træet lige over hans hoved:

				“Vil du ikke være sød at flytte dig lidt? Jeg tror ikke ... jeg kan holde fast ... meget ... længere!”

				Anton kiggede op og så til sin overraskelse en elefant hænge i træet over ham.

				”BUMP” sagde det, da elefanten landede på jorden lige ved siden af Anton, der måtte springe til side for ikke at blive mast flad som en pandekage af elefanten.

				Elefanten sad nu og græd, der hvor den var landet. Anton prøvede at trøste det store dyr:

				“Gjorde det ondt? Det skal nok gå over igen ... skal jeg puste?”

				“Nej, det behøver du ikke. Det gjorde ikke ondt. Jeg falder bare hele tiden ned! Jeg er virkelig dårlig til at hænge i træer,” snøftede elefanten.

				“Jamen ... hvorfor vil du da også hænge i træet?”

				“Så jeg kan være et rigtigt æble! Se bare, hvordan alle plukker æblerne for at tage dem med hjem. Alle elsker æbler. De andre æbler er bare meget bedre til at holde fast i grenen, end jeg er.”

				“Nååh, sådan ... du skal ikke være ked af det – det er alligevel først når æblerne falder ned, at man kan bruge dem til noget – så på en måde er det jo bedre, at du er hernede, ik’?”

				Elefanten stoppede med at græde og sagde:“Tak ... men jeg føler mig bare stadig som et rigtig dårligt æble.”

				“Jeg vil gerne hjælpe dig,” sagde Anton og tænkte sig om et øjeblik. 

			

		

		
			
				“Jeg har det!!” udbrød han pludselig. “De bedste æbler er røde!”

				Med det samme Anton havde sagt det, stod der spande med maling, pensler og malerruller lige ved siden af ham. Sådan er det nemlig i drømmene – der kan man straks få alle de ting, man har brug for.

				Anton begyndte at male sin nye ven, så hurtigt han kunne.

				“Føler du dig som et rigtigt æble nu?” spurgte Anton stolt, imens han så på sit skønne kunstværk.

				“Ikke endnu ... men jeg er da anderledes end før,” sagde elefanten med en bedrøvet stemme.

				“Hmmm ... nu har jeg det!” sagde Anton med et stort smil. “Æbler er super søde. Vi må rulle dig i sukker!”

				Netop som Anton sagde sukker, var der et bjerg af slik foran dem: vingummibamser, lakridser, sukkerknalder, karameller og slikkepinde.

				Anton rullede straks den forvirrede elefant rundt i alt slikket.

				“Nu må du da føle dig som et rigtigt æble – du er både rund, rød og sød som sukker,” sagde Anton forpustet og kiggede på elefanten.

				“Næhh. Det virker ikke,” sukkede elefanten stille, mens den trak en skumfidus ud af øret. “Har du flere sjove idéer?”

				Anton tænkte sig rigtig godt om.

				“Måske er du sådan et æble, der har en orm?”

				Anton gav sig til at grave i jorden og fandt hurtigt en stor, sprællende orm.

				“Her. Prøv at spise den her.” Anton rakte den sprællevende og slimede orm frem til elefanten. 

				“Aaadd! Vel vil jeg da ej!” sagde elefanten.

				“Nej – ok. Det er også klamt,” sagde Anton og lagde ormen forsigtigt tilbage i jorden.“Så kan jeg altså ikke komme på mere. Mit hoved er helt tømt for idéer.”

				De sad begge stille et øjeblik uden at sige noget, indtil elefanten forsigtigt spurgte:

				“Spiste du en orm ... dengang du blev et æble?”

				“Nej, da. Jeg er jo ikke noget æble. Jeg er en dreng!” sagde Anton, lidt overrasket over at elefanten ikke kunne se det.

				“Hvordan bliver man det?” spurgte elefanten. “Øhh,” sagde Anton. “Det ved jeg ikke. Man gør vel bare, som man altid har gjort ... og så leger man rigtig meget med sine venner.”

				“Hvis man ikke skal spise orme for at være en dreng, og man bare skal lege – så vil jeg også hellere være en dreng!” sagde elefanten glad.

				“Nej, da. Du er ikke en dreng. Du er en elefant,” grinede Anton.

				“En æble – hva’ for no’et?”

				“– fant ... e - le - fant,” gentog Anton langsomt.

				“Synes folk, at æblefanter er søde? For så vil jeg rigtig gerne være en æblefant ...”

				”Jeg synes, du er sød – måske endda sødere end et æble. Du er jo helt vildt sjov at lege med. Du er faktisk den perfekte Æblefant!”

				“Jamen så lad os lege noget mere!” jublede Æblefanten.

				Anton foreslog, at Æblefanten tog med ham hjem og boede. Det ville Æblefanten meget gerne. Og sådan gik det til, at Anton og Æblefanten blev venner.

				På køreturen hjem undrede Antons forældre sig over, hvorfor bilen hældte så meget til den ene side, og blev enige om, at de nok hellere måtte få bilen på værksted. 

				Antons far og mor havde nemlig ikke fantasi til at se den store æblefant, der sad ved siden af Anton og tydeligvis var årsagen til bilens underlige måde at køre på.

				Slut

				Jeg håber bogen gjorde dig i godt humør,

				og du har lyst til at læse mere. 

				Denne bog er nemlig blot første kapitel af en større udgivelse

				med mange flere skøre karakterer og eventyr.

				Find ”Portalens Vogtere - Jagten på det gode humør” på:

				www.portalensvogtere.dk 

				 Du kan også følge mit arbejde på:

				www.youtube.com/@authorsandillustratorswww.instagram.com/kristjanssonjohannes

				De bedste hilsner

				Jóhannes Kristjánsson

				Jagten på det gode humør

